Hobi bekebun mayuh penguntung
BEKEBUN menggal mit di laman rumah udah lama nyadika pengawa dikereja mensia mayuh. Sekalika nya di kandang endur genturung pendiau, rumah panjai tauka di kandang endur berumah. Pekara ti ngasuh orang nya mayuh bekebun, nya faktor ekonomi enggau hobi kelebih agi kena ngisi maya lepa. Enda kurang nya orang ke rindu bekebun ngulihka utai tanam ke agi baru diambi sereta bepengerai, kelebih agi utai tanam diri empu nadai ngundan rachun indu utai tauka baja kimia. Ke selama nya sayur dipilih ketegal nya muntang dikereja sereta jampat diketau enti dibandingka enggau utai tanam bukai. “Enti bisi kebun kitai empu, kitai enda kelalu irau bekaul enggau pengelikun sayur ke diempa ketegal kitai nemu bansa sereta pemayuh baja ke dikena. Indah pengawa bekebun tu manah ungkup pengerai enggau mega rampa menua,” ku raban Kunsil Direktor Gerempung Orang Bekebun Kandang Menua Mukah, Manuchihr Smith. Ku iya, enti aktiviti bekebun chara menggal mit tu diperambu enggau betul, iya deka ngemansutka asil ungkup diri sepemanjai taun. Nengah chara tu, belanja rumah tangga ulih dikelimat. Manuscihr nambah, bekebun chara umbas pakai diri empu mega ulih meri penatai pemisi ungkup diri sebilik. Keba nya, iya temegah meda hobi manahka pengerai sereta meri penguntung tu udah lama bisi di Mukah, kelebih agi udah Program Bumi Gadung dipejalaika lebih sedekad ke udah. Ninjau sejarah iya, Menteri Besai ke suba, Tun Abdullah Ahmad Badawi nguna jaku  ‘Bumi Gadung ’ bekaul enggau  program ke dulu menya dikumbai  ‘Bup Gadung ’ ulih Opis Betanam Betupi Negeri. Iya ditangkan ulih mayuh bengkah program ke ngembuan tuju kena meransang sereta nerenak pengerindu pengawa betanam betupi menggal mit di belakang rumah tauka endur lapang ke besemak. Ngembuan tuju kena ngelempungka tating penusah ba belanja ketegal peniki rega sayur ke enda ulih diseliah kenyau ari sedekad ke udah, sekeda chara betanam ke manah nya ungkup orang ke diau di Bandar enggau luar Bandar iya nya Hidroponik enggau  Fertigasi  ke enda begunaka tanah ke luas. Siku ari peranak di sebuah taman berumah ditu madahka betanam ungkup diri empu nya ketegal kitai ulih milih bansa sayur ke dikerindu ati diri. “Ambika banding enti kitai rinduka sayur sawi, terung, timun enggau ke bukai nya, kitai ulih nanam semua utai nya chara menggal mit, sepun tauka dua pun ungkup sebansa masin-masin. Kitai tau nanam lada, limau, serai, kunyit, lia enggau ke bukai. Aku kekadang enda nemu berapa rega utai tanam nya di jual di pasar ketegal teleba nanam barang ke guna di dapur nya diri empu,” ku iya. Kelimpah ari sayur, utai tanam ke suah ditanam di belakang rumah di Pelilih Mukah iya nya rungan, limau kasturi, nyiur kapal, pisang enggau buah naga. Ba orang ke kreatif, penanggul kandang endur ke sempit enda nagang sida betanam ketegal ulih nguna kontena baka tin, butul enggau utai bukai ke digitang di balkoni rumah tauka di tebing rumah. Menteri Pengelantang Pendiau, Pengelantang Komuniti, Indu , Ruang Bilik enggau Pemansang Anak Mit, Dato Sri Fatimah Abdullah kala nyebut sesiku kitai patut ngembuan runding dalam ati kitai empu kena nambahka pentai pemisi kena ngelempungka tating penusah peniki rega barang ke semampai niki. Nya alai, iya meransang peranak di Sitak Kunsil Negeri Dalat betanam di laman rumah ke guna diri empu kena ngurangka belanja sida. “Betanam ungkup guna diri empu enti bisi lebih tau dijual. Tu semua tau digaga nyambil tauka penuh maya,” ku iya. 
See author's posts
